# Gastronomia d'Islàndia

La gastronomia islandesa és l'expressió de l'art culinari desenvolupat a Islàndia i té com a elements principals el peix, el xai i els lactis, amb una influència danesa i noruega. Com a ingredients bàsics, s'utilitzen sovint xai, bacallà, eglefí, escamarlans, salmó, caviar, tauró de Groenlàndia, skyr, truita àrtica i perdiu blanca.

## Plats típics

El Þorramatur (menjar de Þorri) és un dels plats més populars. És una selecció de plats tradicionals islandesos, que es mengen els primers tres mesos de l'any, com a homenatge a la cultura antiga. El Þorramatur consisteix principalment en productes de carn i peix, processats de manera tradicional, tallats a rodanxes o trossos, servits acompanyats de rúgbrauð (un tipus de pa de sègol) amb una mica de mantega i brennivín, una mena de brandi tradicional.
Entre els plats de þorramatur trobem:
* Kæstur hákarl, tauró fermentat.
* Súrsaðir hrútspungar, testicles de xai premsats en blocs, bullits i curats en àcid làctic.
* Svið, caps d'ovella escaldats i bullits, de vegades tractats amb àcid làctic.
* Sviðasulta, embotit obtingut a partir de l'svið, de vegades tractat amb àcid làctic.
* Lifrarpylsa (literalment 'embotit de fetge'), elaborat amb fetge i saïm d'ovella barrejats amb farina de sègol i civada.
* Blóðmör ('sang-saïm', també conegut com slátur, literalment matança), és un tipus de botifarró negre fet de sang i saïm de xai i barrejat amb farina de sègol i civada.
* Harðfiskur, peix sec (sovint bacallà, eglefí o peix llop), servit amb mantega.
* Rúgbrauð (literalment 'pa de sègol'), el pa negre tradicional islandès cuit a les aigües termals.
* Hangikjöt, (literalment 'carn penjada'), anyell o xai fumat i bullit; de vegades també es menja cru.
* Lundabaggi, lloms d'ovella embolicats amb carn obtinguda dels flancs, premsats i conservats en àcid làctic.
* Selshreifar, aletes de foca tractades amb àcid làctic.
* Súr Hvalur, greix de balena marinada amb llet agra.
* Rófustappa, naps triturats.
Els islandesos consumeixen peix i marisc capturat a les aigües de l'oceà Atlàntic nord. El peix fresc es pot menjar durant tot l'any. Els islandesos mengen principalment eglefí, solla, fletán, arengada i gambes. A part del hákarl ('tauró'), entre els plats de peix i marisc hi ha la sopa de llamàntol (humarsúpa), de cranc o de marisc (sjávarréttasúpa); el fiskibollur, costelles de peix fregides que semblen pancakes de formatge; i el gravlax, salmó marinat amb anet.
Típic de l'illa és l'skyr, un producte lacti elaborat a base de iogurt que es consumeix sense afegir-hi res o amb fruita. També es pot utilitzar per preparar batuts.
A l'illa es produeix un brandi (brenniví), també anomenat mort negra. Es beu especialment quan es consumeix hákarl, per contrarestar la forta olor a amoníac que desprèn.
Entre les postres tradicionals de l'illa es troben la vínarterta, un pastís amb melmelada de prunes i cardamom, i els kleina, uns pastissets fregits semblants als zeppole italians.

## Referències

* ↑ «Traditional and Modern Icelandic Cooking», 12-01-2010. Arxivat de l'original el 2010-01-12. [Consulta: 20 novembre 2024].
* 1 2 3 4 5 6 Cillo, Erica Di. «La cucina islandese: i piatti tipici e i consigli su dove provarli» (en italià), 04-10-2019. [Consulta: 20 novembre 2024].
* ↑ Leffman, David. Topp 10 Island: unika varma källor & gejsrar ...: din guide till 10 i topp av allting. 3., aktualiserade utg. Stockholm: Reseförlaget, 2014. ISBN 978-91-7425-315-3.
* 1 2 3 Björgúlfsdóttir, Helga Dís. «An Icelandic Delicacy: Sviðasulta» (en anglès americà), 13-10-2023. [Consulta: 20 novembre 2024].
* ↑ «"Þorramatur - The old Icelandic food." Iceland Local Custom Tip by Regina1965», 03-01-2014. Arxivat de l'original el 2014-01-03. [Consulta: 20 novembre 2024].
* 1 2 3 4 5 6 7 8 9 «6 Þorrablót Foods for the Culinarily Brave : Nordic Visitor». [Consulta: 20 novembre 2024].
* ↑ Albala, Ken. Food cultures of the world encyclopedia. Santa Barbara, Calif: Greenwood, 2011. ISBN 978-0-313-37626-9.
* ↑ Inc, IBP. Iceland Country Study Guide Volume 1 Strategic Information and Developments (en anglès). Lulu.com, 2012-03-03. ISBN 978-1-4387-7459-6.
* ↑ «Hákarl: Iceland's Fermented Shark Delicacy | Travel Food Atlas» (en anglès americà), 09-06-2020. [Consulta: 20 novembre 2024].
* 1 2 vislandii. «Traditional Icelandic Cuisine» (en anglès britànic). [Consulta: 20 novembre 2024].
* ↑ «Make Icelandic Thunder Bread (Rugbraud) in the Slow Cooker» (en anglès). [Consulta: 20 novembre 2024].
* ↑ «Gourmet Iceland Produce», 22-09-2010. Arxivat de l'original el 2010-09-22. [Consulta: 20 novembre 2024].
* ↑ Semple, Ann «Kristin Olafson-Jenkyns: The Culinary Saga of New Iceland (Recipes from the Shores of Lake Winnipeg)». Petits Propos Culinaires, 15-07-2024, pàg. 104–105. DOI: 10.1558/ppc.30237. ISSN: 3029-0651.
* ↑ «Glutenfritt recept på klenäter.», 14-07-2011. Arxivat de l'original el 2011-07-14. [Consulta: 20 novembre 2024].

## Bibliografia

* Nanna Rögnvaldardóttir. Cool cuisine: traditional Icelandic cuisine. Reykjavík: Vaka-Helgafell, 2004. ISBN 978-9979-2-1767-1.
* Nanna Rognvaldardottir, Icelandic Food and Cookery, New York, Hippocrene Books Inc, 2002. ISBN 0781808782
* Aslaug Benediktsdottir, An Icelandic Cookbook: Traditional Icelandic Recipes, Reykjavík, Iceland Review, 1998. ISBN 978-9979510796
* Rene Redzepi, Gunnar Karl Gíslason et Jody Eddy, , Potter/TenSpeed/Harmony, 2014, 352 p. (ISBN 9781607744993)